Groen Galery: Poëtiese leesfees wink tussen graniet en olien | LitNet
'n Uitstallingsbordjie om die aanvangspunt van die Groen Galery by die Taalmonument in die Paarl aan te dui (foto verskaf)
Taalmonument en LitNet fokus op 11 digters en 'n Vrystaatse flair.
In aanloop tot Internasionale Museumdag op 18 Mei is die Afrikaanse Taalmuseum en -monument (ATM) trots om kreatiewe kragte met die onafhanklike joernaal litnet.co.za saam te snoer om minder bekende digters se werk by die monument se Groen Galery uit te stal. Hierdie tydelike uitstalling plaas die kollig op 11 digters wie se werk in 2017 op LitNet se “Nuwe gedigte”-blad verskyn het. Toevallig het die meeste van hulle 'n verbintenis met die Vrystaat, dus eer die uitstalling die middelprovinsie (en geboorteplek van die skrywer JRR Tolkien) se bydrae tot skeppende skryfwerk.
“Ons wil graag minder-bekende skrywers, musikante en digters die kans gee om hul werk aan ŉ groter gehoor bloot te stel. Die meeste besoekers is nie net baie geïnteresseerd in die geskiedenis van Afrikaans nie, maar ook nuuskierig oor die taal se ontwikkeling en haar jongste skeppende gedaantes, aangesien dit nuwe perspektiewe bied op die bestaanswêreld van talle Afrikaanssprekende Afrikane. Ons vertrou dat hierdie uitstalling dus in hul smaak sal val.”
Aangesien die tema van vanjaar se Museumdag “Hiperverbinde museums: nuwe benaderings, nuwe gehore” is, is dit gepas dat die ineengevlegte kuberruim waarin LitNet se gehoor reis, gekoppel word aan ŉ fisiese baken waar daar ŉ ander tipe interaksie tussen skrywers en lesers plaasvind.
Die 11 digters is Andre F van der Berg, Charles Marais, Dirk Hattingh, Hanta Henning, Heinrich Matthee, Hélène van Wyk, Jemima Meyer, Marthé McLoud, Pieter Verster, Rita Smit en Stanley Cierenberg, wat tesame ŉ wye verskeidenheid belangstellings, geskiedenisse en skryfstyle verteenwoordig.
Die argitek van die monument, Jan van Wijk, het sterk gevoel oor die natuur, en daarom word hy vereer deur dié buiteluggalery, waar sy as in ’n rots ingemessel is, knus omring deur inheemse olienhout en graniet. ŉ Uitstalling van verskillende Afrikaanse skrywers word elke paar maande in dié galery se uitstalkaste van herwonne hout en glas aangebied om hiermee op die monument se kulturele én natuurlike aspekte te fokus.
LitNet is ’n wydgerekende, interaktiewe joernaal op die internet waar skrywers hul verhale, gedagtes, rubrieke, artikels en menings kan publiseer. Dit behels ook die LitNet-node vir geakkrediteerde akademiese skryfwerk in Afrikaans.
Die publiek kan die uitstalling van 1 Mei tot 31 Oktober 2018 in die Groen Galery besigtig. Die monument, wat ook die beginpunt van die Paarl se Boomroete is, is daagliks oop van 08:00 tot 17:00. Toegang is R30 vir volwassenes, R10 vir Suid-Afrikaanse studente en pensionarisse, en R5 vir kinders (gratis onder ses jaar).
Oudiogidse in verskeie tale, asook gratis begeleide toere is beskikbaar en die monument bied ook ’n speelpark vir kinders, staproetes en ’n heerlike restaurant.